觀海
作者：釋文珦
朝代：宋

paragraphs: 粵自兩儀分，溟波長諸水。
涵渟昭體量，沆瀁無涯涘。
一目但浺瀜，百川競輸委。
東聞號扶桑，西或稱濛汜。
浴日揚明輝，浮天忘表裏。
神靈奠厥居，鱗介安攸止。
蜃氣成樓臺，珠光耀坁沚。
漁商所依憑，利用何窮已。
鼓楫通九夷，乘風超萬里。
初唯見平相，漸得悟深理。
儻可覓蓬萊，當從赤松子。